يا ايها الشعب الجزائري وينتا تفطنو من سباتكم العميق راكم كيما الموتى خافو ربي الحالة مراهيش تعجب راهي من سيء الى اسوء ونتوما عاجبكم الحال وراضيين وساكتين وقاعدين تتفرجو وين راكم رايحين بهاد الرضا والسكات وين اتقو الله في انفسكم وفي هاذ الوطن هاذ النظام ماينفع معاه ومايطيحو والو ماغير الاضراب العام والعصيان بصح سبيطارات نقل فارماسي يخدمو بشكل يومي وعادي والدليل فايت عام تاع مظاهرات والنتائج مجرد اصفار وغير رايهم يمشي مكاش شعب في العالم دارهم وفشل و خلاص هاذ الشعب ميؤوس منه ومفقود منه الامل دارو الفينيات وماهدروش القتيلة ولات سايبة وساهلة وعادية و ماهدروش زادو في النقل ماهدروش زادو في المازوت وليسونس ماهدروش قاطع الشهرية على الشعب عيناني باش يكتلو الشر وميطالبش بحقوقه ويلهيه ومكاش لي يهدر زادو في الضرائب ماهدروش زادو في لاسيرونس ماهدروش انتهكوا حرمات النساء ماهدروش زادو في البيض الطوماطيش تاع القوط الحليب .... ماهدروش زادو في الغرامات ماهدروش زادو في الكراء ماهدروش زادو في فواتيرالماء ماهدروش زادو في فواتير التريسيتي ماهدروش الماء على العام مقطوع مايهدرو يعتاقلو في الناس من الطرف مايهدرو يروح يمد في مساعدات بالملاير لتونس والمالي ولبنان والنيجر وحنا يزيدلنا في كلش ويسترجع في الاموال المنهوبة على ظهورنا زاد في كلش ماطلق والو وماتهدروش خلصة تاع 2 دورو وماتهدروش والله وينحولنا السروال وحتى واحد مايهدرها انا والله مفمهت شا لازم يديرو باش هاذ الشعب يتحرك ويهدر ويطالب بحقه الله غالب شعب بارد وضيمرو ميت لابغا تخلى المهم تخطي راسهم يديرو في القوانين كيما يظهرلهم يزيدو كيما يظهرلهم يلعبو بالبلاد كيما يبغو والشعب قابل وراضي ويشوف في المنكر والباطل لكحل وساكت ودايرين غير ريانهم باسكو علابالهم بليي حنا مذاليل وطحاحنة ومرخس وخوافين ونعاج ومانديرو والو ومتشتين وغير تاع تمنشير وقهاوي وماكلة وخرا حاشاكم روحو شوفو اسيادنا في المانيا وامريكا وفرنسا والسويد ولبنان وفنزويلا والارجنتين وايطاليا وهونغ كونغ ..... هاذوك احرار وواعيين وماتحدين ويعطو قيمة للدورو مكاش لي يذلهم ولا يستعمرهم ولا يستعبدهم وينتا تفطنو وتوعاو المقاطغة هي الحل لكل مشكل اي حاجة تزيد سومتها لازم 42 مليون شخص يقاطعها وكي تبور بالسيف تنقص سومتها هذا شعب هذا يروح يدير لاشان باش يعمر بلان في بلاصة مايقاطعو تقول البلان مايخلاصش حنا اسوء واجهل واكبر شعب متشتت وغير واعي ومذلول وماشي مربي ورخيس في العالم بدون منازغ